А. А. Ліханаў выступіў з дакладам, у якім назваў лічбы, факты з жыцця дзяцей, якія раней нідзе не гучалі. У зале была дзіўная атмасфера: з аднаго боку, усе былі ашаломлены, з другога — гарэлі энтузіязмам, хацелі дапамагчы, нешта зрабіць. Ну, а ў снежні ў Беларусі пачаў працаваць арганізацыйны камітэт, пачалася работа па стварэнні Беларускага аддзялення Савецкага дзіцячага фонду. 27 лютага 1988 года прайшла ўстановачная канферэнцыя, падчас якой і быў створаны наш фонд. Яго заснавальнікамі сталі 45 міністэрстваў і ведамстваў, СМІ, прысутнічалі больш за 300 дэлегатаў. Так пачалася наша работа. У сваім статуце мы адразу ж запісалі, што асноўная задача фонду — ахова правоў дзяцей, дапамога сіротам, хворым дзецям, інвалідам. Гэтай місіі мы прытрымліваемся ўсе 30 гадоў, не ўступаючы ні ў якія палітычныя гульні. Мы, як і раней, служым дзецям.